Ons kyk wat beteken 'verwerkte voedsel' rêrig | Huisgenoot
Waar kom die toebroodjie vandaan wat jy in jou skoolpouse eet? Die meeste mense koop hul kos by 'n supermark, maar jy weet kos word nie in die winkel gemaak nie. So hoe verander 'n koringaar in 'n sny brood? En hoe word die melk wat koeie gee eindelik jogurt?
Voor mense ys- of vrieskaste gehad het, moes hulle kos op ander maniere vars hou vir die wintermaande wanneer kos baie skaars was. Hulle het allerhande metodes daarvoor gebruik. Hulle het byvoorbeeld vleis ingesout, dit in speserye laat lê en dan uitgedroog. Dis hoe mense die eerste keer biltong en bokkoms gemaak het.
Dié soort prosesse wat voedsel aanlokliker maak, noem ons voedselverwerking of -prosessering. Mense doen dit al duisende jare lank. Voedselverwerking is enige proses waar rou kosse – van groente en vrugte tot vleis en suiwelprodukte – verwerk word sodat mense dit kan eet of vir langer kan bêre.